Foto, video: Index



PETAK 27. ožujka, 21.30. Novinarka Indexa zove Glogoškog i pita ga koliko često spava u kući u Zaprešiću. Glogoški odgovara da nije tamo baš često te da ga najčešće možemo naći u šatoru.



Druga novinarka u to vrijeme staje ispred kuće na adresi Ljudevita Gaja 27 u Zaprešiću.





"Zvat ćemo policiju"

Iz kuće je odmah izletjela supruga Đure Glogoškog. "Zvat ćemo policiju! Tko ste vi, što slikate, otkud vam pravo?", ispituje i gleda naokolo...

> Ministarstvo branitelja: Ključeve kuće u Zaprešiću uzeli su nam još prije pola godine i od tada ih nisu vratili



Indexova novinarka joj se predstavi te je upita: "A tko ste vi? Je li gospodin Glogoški ovdje". No, gospođa Glogoški odgovara da ga nema i da nemamo pravo slikati. U isto vrijeme na vratima kuće se pojavljuje Đuro Glogoški. A njegova supruga, dok novinarka Indexa podiže mobitel kako bi ga snimila, rukom miče mobitel te se snimka prekida.



"Možemo li razgovarati s gospodinom Glogoškim?", pitamo, a gospođa Glogoški odgovara: "Je li vam rekao da dođete sutra u šator?".... Pokušali smo još nekoliko puta dobiti odgovore od Tatjane Glogoški, no ona je samo govorila da nemamo pravo biti tu (na ulici ispred kuće, op.a.)

Đuro Glogoški cijelo je to vrijeme bio na vratima kuće s mobitelom u ruci, a njegova supruga je širila ruke i hodala lijevo-desno kako ga ne bismo uslikali. Iako nam je na početku rekla kako njega nema u kući, u jednom trenu se okrenula prema njemu i pitala ga: "Đuro, jesi zvao policiju?".

Tekst se nastavlja ispod oglasa

Spava li u kući Glogoški stalno ili smo ga slučajno baš večeras tamo vidjeli, nismo uspjeli doznati od njegove uznemirene supruge koja mu je vikala, kada smo odlazili, i da zapiše registarski broj automobila kojim smo došli.

Spomenimo, kako se radi o kući čije režije plaća Ministarstvo branitelja. Kuća je potpuno prilagođena potrebama 100%-tnih invalida, a Ministarstvo branitelja je održava. Kuća je namijenjena 100%-tnim HRVI koji dolaze u Zagreb na zdravstvene preglede, a Đuro Glogoški, kao predsjednik Udruge 100%-tnih hrvatskih ratnih vojnih invalida I. skupine ima ključ. Ministarstvo branitelja ima drugi ključ. Kuću je invalidima Domovinskog rata poklonio bivši vlasnik.

Policija prije deset dana legitimirala Indexovu ekipu pred šatorom

Prošlog tjedna, točnije u ponedjeljak oko 23 sata Indexov novinar i snimatelj došli su pred šator da bi snimili kako ratni veterani i invalidi provode noći. U šator ih nisu pustili "jer je tamo trenutno samo dežurstvo", no policijski službenik koji čuva šator zapisao je podatke Indexove ekipe. Što se događalo ispred šatora prije desetak dana pogledajte u videu.